Oulu:	1.6.2006
Nro:	OLH-2006-02170/Tu-43
Viite:	OM 5/41/2006
	OM18:00/2006

Oikeusministeriö
Lainvalmisteluosasto
PL 25
00023 VALTIONEUVOSTO

LAUSUNTO OIKEUSMINISTERIÖN DNA-TUNNISTEIDEN MÄÄRITTÄMISESTÄ KOS-KEVAN TYÖRYHMÄN EHDOTUKSEEN

Oikeusministeriö on pyytänyt Oulun poliisin lääninjohdon lausuntoa DNA-tunnisteiden määrittämistä koskevien pakkokeinolain muutoksia valmistelleen oikeusministeriön työryhmän 12.5.2006 oikeusministeriölle jättämästä ehdotuksesta.

Poliisin lääninjohdon näkemyksen mukaan DNA-tunnisteen määrittämisen ja tallentamisen tavoitteena on sekä jo tapahtuneiden rikosten että tulevien rikosten selvittäminen. DNA-rekisterillä on suuri merkitys rikosten selvittämisessä. DNA-tunnisteen tallentaminen toimii toisaalta ainakin jossakin määrin ennalta estävässä merkityksessä, koska henkilökatsastuksen kohteeksi joutuva henkilö tulee tietoiseksi tunnisteen tallentumisesta poliisin henkilörekisteriin. DNA-näytteen ottamisen pääsääntönä tulee olla, että se tehdään rikoksesta epäillylle esitutkinnan aikana, kuten lakiehdotuksen yleisperusteluissa on mainittu.

DNA-rekisteröinti on kuitenkin saattanut jäädä tekemättä tai DNA-tunnistetta ei ole voitu määrittää näytteenoton epäonnistumisen vuoksi. DNA-tunnisteen määrittämiseksi tarpeellisen henkilökatsastuksen tekemisen salliminen lainvoimaisen tuomion jälkeen törkeään rikokseen syyllistyneiltä henkilöiltä on hyvinkin perusteltua erityisesti törkeisiin rikoksiin liittyvien selvittämisintressien ja seksuaalirikoksiin liittyvän korkean uusiutumisriskin vuoksi.

Sukupuolisäännöstä luopuminen henkilökatsastuksessa sen käsittäessä sylkinäytteen, helpottaa ja yksinkertaistaa poliisilaitosten menettelytapoja esitutkinnassa ja voi olettaa vähentävän osaltaan mahdollista tarvetta DNA-tunnisteen määrittämiseen lainvoimaisen tuomion jälkeen. DNA-tunnisteen määrittämiseksi tarvittava näyte otetaan ns. poskitikkunäytteellä. Näytteen ottamisen tapa ei loukkaan henkilön koskemattomuutta tai yksityisyyttä kovinkaan paljon eikä sukupuolisäännön ulottuminen sylkinäytteen ottamiseen ole tarkoituksenmukaista henkilökatsastuksen merkityksessä oli näytteen ottajana poliisimies tai -nainen. Sylkinäytteen ottamisen saapuvilla olon sallimisen kirjaus molemmille sukupuolille on luonnollinen lisäys edellä esitetyn lakimuutoksen jälkeen.

Poliisin lääninjohto pitää työryhmän ehdotusta pakkokeinolain 5 luvun 12 §:n ja 6 luvun 5 §:n muuttamisesta kannatettavana ja riittävän hyvin perusteltuna, eikä lääninjohdolla ole ehdotuksen sisältöön lisättävää, muutettavaa tai muuta lausuttavaa, kuin mitä on tuotu edellä esille.

Lääninpoliisiylitarkastaja			Jyrki Pelkonen

Lääninylikomisario			Vesa Tikkala